Diari Oficial de la Generalitat Valenciana


Sumari del DOGV 4899, del 09-12-2004 (2004/12495)

LLEI 9/2004, de 7 de desembre, de la Generalitat, del Consell Valencià de les Persones Majors.
----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2004/12/07/9/dof/vci/html**

### Dades del document

Número de DOGV
:   4899

Data del DOGV
:   09-12-2004

Secció del DOGV
:   I. DISPOSICIONS GENERALS

Número del document
:   2004/12356


Data del document
:   07-12-2004

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Consell Valencià de Persones Majors
    * participació social
    * Dret social
    * servei social
    * integració social
    * persona jubilada
    * tercera edat
    * legislació

LLEI 9/2004, de 7 de desembre, de la Generalitat, del Consell Valencià de les Persones Majors. [2004/12507]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Constitució espanyola, en l'article 50, establix que els poders públics promouran el benestar social de les persones majors per mitjà d'un sistema de servicis socials que atendran els seus problemes específics, considerant que forma part del sistema el manteniment d'estructures participatives que garantisquen la intervenció dels afectats en les propostes de solució de les seues necessitats.
  
D'altra banda, l'Estatut d'Autonomia de la Comunitat Valenciana, en l'article 2, atribuïx a la Generalitat, en l'àmbit de les seues competències, promoure les condicions perquè la llibertat i la igualtat dels ciutadans i els grups en què s'integren siguen reals i efectives; eliminar els obstacles que impedisquen o dificulten la seua plenitud, fomentar el desenrotllament de les peculiaritats del poble valencià i facilitar la participació dels valencians en la vida política, econòmica, cultural i social. Així mateix, l'article 31 del nostre Estatut establix, en els apartats 1 i 24, la competència exclusiva de la Generalitat en matèria d'organització de les institucions d'autogovern i d'assistència social.
  
La present llei crea el Consell Valencià de Persones Majors, cosa que permet complir els preceptes legals esmentats garantint que les persones majors de la Comunitat Valenciana puguen tindre una participació més activa, tot aportant les seues inquietuds, experiències enriquidores acumulades en el transcurs del temps susceptibles de redundar en el seu benefici i en el de la societat en general i on existisca un intercanvi d'opinions en els assumptes que els afecten, així com l'elaboració de propostes i promoció d'estudis que redunden en benefici del col·lectiu de persones majors de la Comunitat Valenciana.
  
El Consell Valencià de Persones Majors, a més de constituir una via important de participació i realitzar una funció consultiva i assessora en matèria de servicis socials dirigits a la tercera edat, ha de servir també per a difondre les experiències enriquidores acumulades pels majors en el transcurs del temps susceptibles de redundar en benefici propi i en el de la societat en general.
  
La present llei s'estructura en quatre títols, el títol I conté les disposicions generals referents a la creació, la naturalesa i la seu del Consell; el títol II determina les funcions pròpies del Consell; el títol III, dividit al seu torn en dos capítols, preveu les disposicions relatives a la composició, les causes d'incompatibilitat i la pèrdua de la condició de membre del Consell, igualment regula els òrgans de govern i les seues respectives funcions; i, finalment, el títol IV determina el funcionament del Consell Valencià de Persones Majors, així com l'assistència d'aquells que no són membres a les seues sessions.
  
TÍTOL I
  
Disposicions generals
  
Article 1.Creació
  
Es crea el Consell Valencià de Persones Majors amb la finalitat d'instrumentar la participació i la col·laboració de les persones majors en la definició, l'aplicació, el seguiment de la planificació i l'ordenació dels servicis per a la major atenció de les seues necessitats i per a la defensa dels seus drets i la promoció del seu benestar.
  
Article 2. Naturalesa
  
El Consell Valencià de Persones Majors és un òrgan col·legiat, consultiu i assessor, adscrit a la conselleria competent en matèria de servicis socials, i exercix les funcions que hi corresponen amb autonomia orgànica i funcional.
  
Article 3. Seu
  
El Consell Valencià de Persones Majors tindrà la seu en una dependència de la Conselleria de Benestar Social, a la ciutat de València, sense perjudici que puga fer sessions en qualsevol municipi de la Comunitat Valenciana.
  
TÍTOL II
  
De les funcions del Consell
  
Article 4. Fins
  
El Consell Valencià de Persones Majors és l'òrgan consultiu i assessor de la Generalitat, en la definició, l'aplicació i el seguiment de les polítiques d'atenció, inserció social i qualitat de vida dirigides al sector de població de persones majors, entenent per tals les persones majors de 65 anys i les de més de 60 anys que hagen cessat en la seua activitat laboral o professional.
  
El Consell Valencià de Persones Majors promourà una incorporació més activa de les persones majors en la vida social, política i cultural, així mateix, fomentarà el respecte i la protecció dels drets de les persones a la Comunitat Valenciana.
  
Article 5. Principis rectors
  
Seran principis i criteris inspiradors de l'actuació del Consell:
  
a) El respecte als principis que informen sobre la Constitució i l'Estatut d'Autonomia.
  
b) L'objectivitat, la veracitat i la imparcialitat de les seues informacions i propostes, d'acord amb criteris científics i socials.
  
c) Respecte a la llibertat d'expressió i de pensament.
  
d) En el cas de membres que ho siguen en qualitat de representants d'organitzacions, elecció democràtica dels representants.
  
e) El respecte i el foment de les peculiaritats del poble valencià i, en especial, l'ús preferent del valencià a les seues documentacions, reunions, informes i escrits.
  
Article 6. Funcions específiques
  
Específicament seran funcions del Consell Valencià de Persones Majors:
  
a) Canalitzar cap a l'administració de la Generalitat les iniciatives i les demandes de les persones majors.
  
b) Assessorar i informar sobre les consultes que li siguen formulades per les institucions públiques de la Comunitat Valenciana, en matèries que afecten les condicions i la qualitat de vida de la població major.
  
c) Conéixer les convocatòries de subvencions efectuades per òrgans de la Generalitat dirigides a associacions de persones majors, i assessorar sobre estes.
  
d) Proposar al president de la Generalitat la distinció d'aquelles persones, entitats o institucions que s'hagen fet creditores d'això pel seu treball o dedicació, defensa o promoció, de l'atenció i millora de la qualitat de vida de les persones majors.
  
e) Col·laborar amb el moviment associatiu de les persones majors, com a via de representació del sector de tercera edat.
  
f) Proposar, quan ho considere necessari, la realització d'estudis i d'investigacions sobre aspectes relacionats amb la situació i la qualitat de vida de les persones majors.
  
g) Informar sobre aquells projectes normatius que, per la seua rellevància, li siguen sotmesos a consulta.
  
h) Mantenir contactes i col·laborar amb els òrgans anàlegs d'àmbit comarcal, regional, estatal i internacional.
  
i) Recollir i canalitzar les iniciatives i els suggeriments de les persones i dels col·lectius de persones majors no representats en el consell.
  
j) Contribuir a la sensibilització de la societat en matèries d'interès per al col·lectiu de persones majors.
  
k) Impulsar la realització d'estudis i investigacions en temes relacionats amb l'envelliment, el benestar social i la millora dels servicis socials.
  
l) Aquelles altres que el president de la Generalitat, les Corts Valencianes o el Consell de la Generalitat li encomanen.
  
Article 7. Col·laboració amb altres organismes o institucions
  
1. El Consell Valencià de Persones Majors podrà tindre relacions horitzontals amb òrgans consultius de caràcter anàleg.
  
2. Així mateix, també podrà tindre acords de col·laboració amb altres organismes de carácter social, científic i cultural.
  
TÍTOL III
  
De la composició del Consell
  
CAPÍTOL I
  
Dels membres del Consell
  
Article 8. Composició, nomenaments i durada del mandat
  
1. El Consell Valencià de Persones Majors, el compondran 22 membres, que hauran de reunir els requisits següents:
  
a) Tenir la condició política de valencià.
  
b) Ser major de 65 anys, o major de 60 anys si ha cessat en la seua activitat laboral o professional.
  
c) No estar immergit en cap causa d'incompatibilitat.
  
2. Els membres del consell que no representen l'administració de la Generalitat, es nomenaran mitjançant resolució del conseller o la consellera de Benestar Social, a proposta de les entitats o les organització a qui hagen de representar. Igualment, estes podran proposar la substitució dels qui, per qualsevol causa, hagen cessat, els nomenaments dels quals es farà pel període de temps que reste als membres que cessen.
  
3. La composició del Consell Valencià de Persones Majors serà la següent:
  
a) 6 vocals en representació de les majors associacions o federacions de persones majors, constituïdes i reconegudes legalment, subscrites en el Registre d'Entitats i Centres de Servicis Socials de la Comunitat Valenciana.
  
b) 3 vocals en representació dels municipis de la Comunitat Valenciana, elegits per la Federació Valenciana de Municipis i Províncies.
  
c) 2 vocals en representació de les organitzacions sindicals més representatives de la Comunitat Valenciana que tinguen secció de persones majors.
  
d) 2 vocals en representació de les organitzacions empresarials més representatives del sector de centres de persones majors, residències de tercera edat en l'àmbit de la Comunitat Valenciana.
  
e) 2 vocals en representació dels usuaris de residències de tercera edat i centres especials d'atenció a persones majors.
  
f) 3 vocals en representació de les conselleries competents en matèria de servicis socials, sanitat i transport, amb rang, almenys, de director general.
  
g) 4 vocals nomenats directament per la persona titular de la Conselleria de Benestar Social, elegits entre persones majors que hagen destacat per la seua trajectòria personal o professional.
  
4. El nomenament es farà per un període de sis anys.
  
5. Acabat este període, la renovació del Consell Valencià de Persones Majors es farà en els termes establerts en este mateix article.
  
Article 9. Incompatibilitats
  
1. La condició de membre serà incompatible amb:
  
a) La de diputat de les Corts Valencianes.
  
b) La de diputat o senador de les Corts Generals o la de membre d'algun parlament autònom o el Parlament Europeu.
  
c) La de membre del govern d'Espanya o de qualsevol comunitat autònoma, i alts càrrecs de l'administració autonòmica i de l'Estat.
  
d) La de membre de les corporacions locals.
  
2. L'examen, la declaració i el control de les possibles incompatibilitats dels membres del Consell es portarà a terme en la forma en què reglamentàriament s'establisca.
  
3. Si, després de la seua elecció o nomenament, algun membre del Consell Valencià de Persones Majors incorreguera en causa d'incompatibilitat, cessarà en la seua condició de membre del Consell.
  
Article 10. Pèrdua de la condició de membre del Consell Valencià de Persones Majors
  
La condició de membre del Consell es perdrà per algun dels motius següents:
  
a) Mort o inhabilitació declarada per resolució judicial ferma.
  
b) Renúncia expressa.
  
c) Expiració del termini del període per al qual van ser elegits. No obstant això, els membres del Consell continuaran exercint plenament les seues funcions fins a la presa de possessió dels nous membres
  
d) Per pèrdua de la condició política de valencià.
  
e) Per incórrer en causa d'incompatibilitat no resolta en el termini màxim de deu dies.
  
f) Per haver sigut condemnat, per mitjà de sentència ferma, a pena que comporte com a accessòria la inhabilitació professional o política.
  
g) En el cas dels representants d'organitzacions, federacions o associacions causaran baixa també per pèrdua de la representació que tinguen.
  
Article 11. Vacants
  
Les vacants seran cobertes pel mateix procediment previst en la present llei per al seu nomenament.
  
En el supòsit de cessament per causa distinta de l'expiració del termini de mandat, el nou membre ocuparà el càrrec pel temps que reste per a complir el mandat del membre cessant
  
CAPÍTOL II
  
Dels òrgans de govern del Consell
  
Article 12. Òrgans de govern
  
Són òrgans de govern del Consell Valencià de Persones Majors:
  
1. Òrgans col·legiats:
  
- El Ple del Consell
  
- La Comissió Permanent
  
2. Òrgans unipersonals:
  
? El president del Consell
  
Article 13. El Ple
  
1. El Ple és l'òrgan de decisió màxim del consell i l'integraran tots els membres.
  
2. Corresponen al Ple les atribucions següents:
  
a) Elaborar i aprovar el Projecte de reglament d'organització i funcionament i les possibles modificacions i elevar-lo al Consell de la Generalitat perquè l'aprove.
  
b) Aprovar les propostes i els informes que emeta el Consell als efectes del que hi ha disposat en l'article 6 d'esta llei.
  
c) Designar els vocals de la Comissió Permanent que s'establix en la llei.
  
d) Aprovar el règim ordinari de sessions i, si escau, de les reunions de les comissions o ponències.
  
e) Elegir els càrrecs previstos en esta llei i els que reglamentàriament es determinen.
  
f) Designar i separar els representants del Consell Valencià de Persones Majors en els organismes o les entitats que reglamentàriament corresponga.
  
g) Qualsevol altra que s'hi atribuesca en esta llei o en el Reglament d'organització i funcionament.
  
h) Aprovar l'informe memòria anual de les activitats fetes.
  
i) Planificar les actuacions del consell per a complir les finalitats i les funcions que hi corresponen i aprovar-ne el programa anual d'actuació.
  
Article 14. Comissió Permanent
  
1. La Comissió Permanent és l'òrgan encarregat d'executar els acords del Ple i coordinar totes les activitats del consell.
  
2. La Comissió Permanent, la integraran:
  
? La Presidència
  
? La Vicepresidència
  
? El secretari o la secretària
  
? 1 vocal dels representants d'ancians o federacions de persones majors
  
? 1 vocal dels representants de la Federació Valenciana de Municipis i Províncies
  
? 1 vocal dels representants de les organitzacions sindicals
  
? 1 vocal dels representants de les organitzacions empresarials
  
? 1 vocal dels representants dels usuaris de residències
  
? 1 vocal dels representants de la tercera edat i CEAM
  
? 1 vocal dels representants dels experts
  
? 1 dels tres directors generals.
  
3. Són competències de la Comissió Permanent:
  
a) Determinar la tramitació dels escrits i les peticions dirigits al consell.
  
b) Elaborar les propostes i els informes a què es fa referència en l'article 6.
  
c) Exercir les funcions que el Ple hi delegue expressament.
  
d) Resoldre les qüestions que hi sotmeta a consideració el president i que no estiguen atribuïdes al Ple.
  
e) Elevar al Ple, perquè els aprove, el programa anual d'actuacions del consell i la memòria de l'activitat desenrotllada en l'exercici corresponent.
  
f) Coordinar les comissions d'estudi i les ponències de treball que es puguen constituir al si del consell.
  
g) Qualsevol altra que s'hi atribuesca en esta llei o en el Reglament d'organització i funcionament i aquelles altres que no estiguen atribuïdes al president o al Consell en Ple.
  
Article 15. La Presidència
  
1. La Presidència del Consell Valencià de Persones Majors, la nomenarà el president de la Generalitat entre el membres, a proposta del consell, per un període de sis anys. El podrà nomenar per sis anys més.
  
2. La Presidència es nomenarà per decret del president de la Generalitat i se'n prendrà possessió en acte públic i solemne.
  
Article 16. Funcions de la Presidència
  
Corresponen a la persona que ocupe la presidència les atribucions següents:
  
a) Representar el Consell.
  
b) Convocar, presidir, moderar i fixar l'orde del dia de les sessions.
  
c) Adoptar les mesures necessàries per al seu funcionament.
  
d) Vetlar pel compliment dels acords del Ple i de la Comissió Permanent.
  
e) Totes aquelles altres funcions de règim intern o d'administració que no estiguen atribuïdes al Consell en Ple o a la Comissió Permanent.
  
Article 17. Vicepresidència i secretaria
  
1. El Ple del consell elegirà, a proposta de la Presidència, entre els membres, les persones que ocuparan la Vicepresidència i la Secretaria, les quals exerciran les funcions pròpies del càrrec.
  
2. La persona que ocupe la Vicepresidència, a més a més d'exercir les funcions que la Presidència li delegue, la substituirà en casos d'absència, vacant o malaltia.
  
3. La Secretaria exercirà les funcions que s'hi atribuïsquen en el Reglament d'organització i funcionament.
  
4. En cas de vacant, absència o malaltia, el membre del consell de menor edat substituirà el secretari.
  
TÍTOL IV
  
Del funcionament del Consell
  
CAPÍTOL I
  
Del ple del Consell
  
Article 18. Funcionament del Ple
  
1. El Ple es reunirà amb caràcter ordinari almenys una vegada al semestre, si bé podrà fer sessions extraordinàries totes les vegades que les convoque la Presidència, a iniciativa pròpia, la Comissió Permanent o a petició de més d'un terç dels membres.
  
2. La convocatòria de les sessions inclourà l'orde del dia i haurà de ser rebuda pels membres del Consell amb set dies d'antelació, com a mínim, a la data de realització. Per raons d'urgència el termini podrà reduir-se a quaranta-huit hores.
  
Article 19. Adopció d'acords
  
1. El Ple quedarà vàlidament constituït quan assistisquen, en primera convocatòria, dos terços dels seus membres, i en segona convocatòria, quan assistisquen la mitat més un dels seus components, havent d'estar present el president i el secretari, o, si és procedent, els qui legalment els substituïsquen.
  
2. Només es podran adoptar acords sobre els punts fixats en l'orde del dia, llevat que estiguen presents tots els membres del Ple, siga declarada la urgència de l'assumpte i s'acorde per majoria la seua inclusió en l'orde del dia.
  
3. Tots els acords s'adoptaran per la majoria simple dels assistents, dirimint els empats el vot del president.
  
4. Els membres del Consell podran formular vots particulars raonats en cas de dis-crepància del vot majoritari.
  
CAPÍTOL II
  
De la Comissió Permanent
  
Article 20. Funcionament de la Comissió
  
La Comissió Permanent es reunirà almenys una vegada al trimestre i, de forma extraordinària, quan la convoque la Presdidència o a petició d'un terç dels membres.
  
Article 21. Adopció d'acords de la Comissió
  
1. La Comissió Permanent adoptarà els seus acords quan estiguen presents, almenys, la mitat més un dels seus membres, i en tot cas, el president i el secretari o qui, legalment, els substituïsca.
  
2. Només es podran adoptar acords sobre els punts fixats en l'orde del dia, llevat que estiguen presents tots els seus membres, siga declarada la urgència de l'assumpte i s'acorde per unanimitat la seua inclusió en l'orde del dia.
  
3. Tots els acords s'adoptaran per la majoria simple dels assistents i els empats els dirimirà el vot del president.
  
CAPÍTOL III
  
De les comissions d'estudi i ponències de treball
  
Article 22. Comissions d'estudi i ponències de treball
  
El Ple podrà crear les comissions d'estudi o ponències de treball, de caràcter temporal, que considere oportunes per a la preparació d'estudis o informes que hagen de ser posteriorment sotmesos a la consideració dels òrgans del Consell.
  
Article 23. Creació, composició i designació
  
La creació, la composició i el funcionament de dites comissions d'estudi o ponències de treball es regularà en el Reglament d'Organització i Funcionament.
  
CAPÍTOL IV
  
Assistència de no membres a les sessions del Consell
  
Article 24. Assistència del president de la Generalitat
  
El president de la Generalitat, i el titular del departament amb competències en matèria de servicis socials, podran assistir amb veu i sense vot a les reunions dels òrgans col·legiats del Consell per a informar quan ho consideren oportú.
  
Article 25. Assistència d'experts
  
A les sessions del Consell o de la Comissió Permanent podran assistir experts que desenvolupen les seues activitats en l'àmbit de les persones majors, a requeriment del president del consell o de la Comissió Permanent, segons les necessitats del tema objecte de debat i de l'ordre del dia establert.
  
CAPÍTOL V
  
Règim de funcionament
  
Article 26. Règim de funcionament
  
El Consell de Persones Majors de la Comunitat Valenciana es regirà per normes de funcionament pròpies i, en tot cas, pel que hi ha disposat en el capítol II del títol II de la Llei 30/1992, de 26 de novembre (SGC 0703/2512, 2775 i FVG 5439/246) de règim jurídic de les administracions públiques i del procediment administratiu comú.
  
DISPOSICIONS ADDICIONALS
  
Primera. Seu del Consell Valencià de Persones Majors
  
El Consell de la Generalitat assignarà al Consell Valencià de Persones Majors la seu adequada per al compliment dels seus fins.
  
Segona. De l'organització i els recursos del Consell
  
La conselleria competent en servicis socials proveirà, a càrrec de les dotacions pressupostàries que hi corresponguen, mitjançant la direcció general amb competència en matèria de persones majors, els mitjans personals i materials necessaris per al funcionament correcte del Consell Valencià de Persones Majors.
  
DISPOSICIONS TRANSITÒRIES
  
Primera. Nomenament dels membres del Consell
  
En el termini màxim de sis mesos des de l'entrada en vigor de la present llei, es procedirà al nomenament dels membres del Consell Valencià de Persones Majors, segons disposen els articles 8.2, 8.3 i 15.2 d'esta llei.
  
Segona. Sessió de constitució
  
En el termini d'un mes a comptar des de la publicació del nomenament dels membres del Consell, haurà de convocar-se la seua sessió constitutiva.
  
Tercera. Aprovació del reglament de règim d'organització i funcionament
  
En el termini de sis mesos des de la seua constitució, el Ple haurà d'elevar al Consell de la Generalitat per a la seua aprovació definitiva el projecte de Reglament d'Organització i Funcionament.
  
DISPOSICIÓ FINAL
  
La present llei entrarà en vigor l'endemà de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 7 de desembre de 2004
  
El president de la Generalitat,


Còpia Permalink ELI